Dôvodová správa

**Osobitná časť:**

Návrhom nariadenia vlády sa transponuje delegovaná smernica Komisie (EÚ) 2020/12 z 2. augusta 2019, ktorou sa dopĺňa smernica Európskeho parlamentu a Rady (EÚ) 2017/2397, pokiaľ ide o normy odbornej spôsobilosti a zodpovedajúcich vedomostí a zručností, normy pre praktické skúšky, pre schvaľovanie simulátorov a pre zdravotnú spôsobilosť (Ú. v. EÚ L 6, 10.1.2020) (ďalej len „delegovaná smernica (EÚ) 2020/12“), okrem normy pre administratívny postup platnej pre schvaľovanie simulátorov manévrovania plavidiel a radarových simulátorov. Táto časť je transponovaná do bodu 18 (§ 30b) návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších a ktorým sa menia niektoré zákony.

K § 1:

Ustanovuje sa obsah a rozsah úpravy návrhu nariadenia vlády v súlade s delegovanou smernicou (EÚ) 2020/12.

K § 2:

Vymedzujú sa druhy plavidiel vnútrozemskej plavby, na ktorých musí byť člen posádky plavidla odborne spôsobilý podľa návrhu nariadenia vlády. Ide o člena posádky plavidla vykonávajúceho plavbu na vodnej ceste, ktorá je prepojená so splavnou sieťou vodných ciest iného členského štátu. Na vstupnej úrovni je to pomocný lodník a učeň lodník, na prevádzkovej úrovni je to lodník, kvalifikovaný lodník a kormidelník a na riadiacej úrovni je to lodný kapitán Európskej únie.

Zároveň sa vymedzujú osoby, na ktoré sa ustanovenia tohto návrhu nariadenia vlády nevzťahujú.

K § 3:

Ustanovujú sa podmienky, za akých získa pomocný lodník a učeň lodník odbornú spôsobilosť na to, aby mohli na plavidle podľa § 2 ods. 1 vykonávať pracovnú činnosť podľa zaradenia bezpečne, zodpovedne a environmentálne.

K § 4:

Ustanovujú sa podmienky, za akých získa lodník Európskej únie, kvalifikovaný lodník a kormidelník odbornú spôsobilosť na to, aby mohli na plavidle podľa § 2 ods. 1 vykonávať pracovnú činnosť podľa zaradenia bezpečne, zodpovedne a environmentálne.

K § 5:

Ustanovujú sa podmienky, za akých získa lodný kapitán Európskej únie odbornú spôsobilosť na to, aby mohol viesť plavidlo podľa § 2 ods. 1 bezpečne, zodpovedne a environmentálne.

K § 6:

Lodní kapitáni, ktorí vedú plavidlá za okolností, ktoré predstavujú osobitné riziko pre bezpečnosť, by mali byť držiteľmi osobitných povolení, najmä v prípade vedenia veľkých zostáv plavidiel, vedenia plavidiel používajúcich skvapalnený zemný plyn ako palivo, vedenia plavidiel pri zníženej viditeľnosti, vedenia plavidiel po vnútrozemských vodných cestách námorného charakteru alebo vedenia plavidiel po vodných cestách, ktoré predstavujú špecifické riziká pre plavbu. Na účel získania takéhoto povolenia sa od lodných kapitánov Európskej únie vyžaduje, aby preukázali dodatočné osobitné odborné spôsobilosti. Po splnení dodatočných požiadaviek získajú lodní kapitáni Európskej únie konkrétne osobitné povolenie, ktoré im je zapísané do preukazu odbornej spôsobilosti - lodný kapitán Európskej únie.

K § 7, 12 a 13:

Medzi špecifické činnosti vo vodnej doprave patrí aj preprava cestujúcich na osobných lodiach, dopĺňanie paliva do plavidla používajúceho skvapalnený zemný plyn ako palivo a vedenie takéhoto plavidla. Na osobnej lodi musí byť osoba, ktorá je oprávnená prijímať opatrenia v núdzových situáciách. Takou osobou je osoba, ktorá získa odbornú spôsobilosť odborník na prepravu cestujúcich po splnení požiadaviek podľa § 12.

Na čerpacej stanici pre skvapalnený zemný plyn tankujúci sa do plavidiel na to uspôsobených musí byť osoba odborne spôsobilá na dopĺňanie paliva do plavidla používajúceho skvapalnený zemný plyn ako palivo. Takou osobou je držiteľ preukazu odbornej spôsobilosti odborník na skvapalnený zemný plyn.

Viesť plavidlo používajúce skvapalnený zemný plyn ako palivo môže iba lodný kapitán odborne spôsobilý na vedenie takého plavidla, t.j. musí byť zároveň držiteľom preukazu odbornej spôsobilosti odborník na skvapalnený zemný plyn po splnení požiadaviek podľa § 13.

K § 8:

Ustanovujú sa požiadavky na úrovni Európskej únie týkajúce sa odbornej spôsobilosti lodníka, kvalifikovaného lodníka a kormidelníka, aby sa dosiahla rovnaká úroveň kvalifikácie týchto členov posádky plavidla vo všetkých členských štátoch EÚ.

K § 9:

Ustanovujú sa požiadavky na úrovni Európskej únie týkajúce sa odbornej spôsobilosti lodného kapitána, aby sa dosiahla rovnaká úroveň kvalifikácie lodného kapitána vo všetkých členských štátoch EÚ.

K § 10:

Na zaistenie bezpečnosti plavby pobrežné členské štáty určia, ktoré vnútrozemské vodné cesty sú vodnými cestami námorného charakteru. V tomto ustanovení sa ustanovujú požiadavky na úrovni Európskej únie týkajúce sa odbornej spôsobilosti lodných kapitánov, ktorí vedú plavidlá na vodných cestách námorného charakteru tak, aby nebola obmedzená mobilita lodných kapitánov.

K § 11:

Ustanovujú sa dodatočné požiadavky na úrovni Európskej únie týkajúce sa odbornej spôsobilosti lodného kapitána, ktorý vedie plavidlo pomocou radaru (napr. v hmle, počas noci, za iných sťažených podmienok), aby sa dosiahla rovnaká úroveň kvalifikácie lodného kapitána vo všetkých členských štátoch EÚ.

K § 14:

Preukázanie požiadaviek na odbornú spôsobilosť sa vykoná skúškou. V prípadoch overovania vedomostí člena posádky plavidla na prevádzkovej úrovni, na riadiacej úrovni, na osobitné povolenia a špecifické činnosti ide o teoretickú skúšku, ktorá je doplnená praktickou skúškou, ak ide o overovanie vedomostí na získanie osobitného povolenia na plavbu pomocou radaru, na získanie preukazu odbornej spôsobilosti - odborník na prepravu cestujúcich, na získanie preukazu odbornej spôsobilosti - odborník na skvapalnený zemný plyn a na získanie preukazu odbornej spôsobilosti - lodný kapitán Európskej únie. Člena skúšobnej komisie pri dohľade nad priebehom teoretickej skúšky môže nahradiť osoba, ktorá je zamestnancom Dopravného úradu alebo osoby, ktorá je poverená vykonávať výcvikový kurz a je schopná vykonávať tento dohľad, poprípade vysvetliť zadanie skúšobnej otázky, či zabezpečiť opravu techniky, ak by došlo k jej zlyhaniu.

K § 15 až 18:

Ustanovuje sa obsah praktickej skúšky na získanie osobitného povolenia na plavbu pomocou radaru, obsah praktickej skúšky na získanie preukazu odbornej spôsobilosti - odborník na prepravu cestujúcich, obsah praktickej skúšky na získanie preukazu odbornej spôsobilosti - odborník na skvapalnený zemný plyn a obsah praktickej skúšky na získanie preukazu odbornej spôsobilosti - lodný kapitán, taktiež hodnotenie musí skúšaný dosiahnuť a na akom zariadení možno absolvovať konkrétnu praktickú skúšku.

K § 19:

Skúšku vykoná skúšaný buď pred skúšobnou komisiou vymenovanou Dopravným úradom alebo po skončení výcvikového kurzu pred skúšobnou komisiou zriadenou osobou poverenou na vykonávanie výcvikového kurzu. Po úspešnom vykonaní akejkoľvek praktickej skúšky obdrží skúšaný potvrdenie podľa vzoru uvedeného v prílohe III vykonávacieho nariadenia Komisie (EÚ) 2020/182 zo 14. januára 2020 o vzoroch pre odborné spôsobilosti v oblasti vnútrozemskej plavby (Ú. v. EÚ L 38, 11.2.2020). Praktickú skúšku môže uchádzač vykonať za rovnakých podmienok v ktoromkoľvek členskom štáte EÚ a potvrdenie o vykonaní praktickej skúšky sa mu v Slovenskej republike uzná bez ďalších podmienok.

K § 20:

Ustanovujú sa požiadavky na simulátory, na ktorých je možné nacvičiť manévrovanie plavidla a požiadavky na simulátory, na ktorých je možné nacvičiť plavbu použitím radaru. Simulátory použité na tento účel musia byť schválené Dopravným úradom v súlade s § 30b návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia niektoré zákony.

K § 21:

Člen posádky plavidla musí byť okrem odbornej spôsobilosti aj zdravotne spôsobilý. Ustanovujú sa požiadavky na zdravotnú spôsobilosť.

K § 22:

Vymedzujú sa preberané právne akty Európskej únie, ktorých zoznam je uvedený v prílohe   
č. 4 návrhu nariadenia vlády.

K § 23:

Ustanovuje sa účinnosť nariadenia vlády. Dátum účinnosti nariadenia vlády sa navrhuje   
17. januára 2022 v súlade s čl. 5 ods. 1 delegovanej smernice (EÚ) 2020/12.

Prílohy č. 1 a 2:

Ustanovuje sa obsah a rozsah základného bezpečnostného výcviku pre pomocného lodníka na získanie odbornej spôsobilosti, ktorý môže byť uskutočnený na palube plavidla alebo tomu zodpovedajúcom pobrežnom zariadení. Základom tohto výcviku je praktická výučba doplnená teoretickým vysvetlením niektorých praktických ukážok. Po skončení základného bezpečnostného výcviku je osoba poverená vykonávaním tohto výcviku povinná potvrdiť absolventovi úspešné ukončenie tohto výcviku na predpísanom tlačive, ktorého vzor je uvedený v prílohe č. 2 návrhu nariadenia vlády.

Príloha č. 3:

Obsahuje zoznam úsekov vnútrozemských vodných ciest so špecifickým rizikom, ktoré sú prepojené so splavnou sieťou vodných ciest iného členského štátu.

Príloha č. 4:

Obsahuje zoznam preberaných právnych aktov Európskej únie.